रोचक होगी सचिन-वार्न की अंतिम भिड़ंत  
विश्व क्रिकेट की दो महान विभूतियां-सचिन तेंदुलकर और शेन वार्न प्रतिस्पर्धी क्रिकेट मुकाबले में शुक्रवार को अंतिम बार एक-दूसरे के सामने होंगे।
विश्व क्रिकेट की दो महान विभूतियां-सचिन तेंदुलकर और शेन वार्न प्रतिस्पर्धी क्रिकेट मुकाबले में शुक्रवार को अंतिम बार एक-दूसरे के सामने होंगे। इस दिन सचिन की मुम्बई इंडियन्स टीम और वार्न की राजस्थान रॉयल्स टीम आईपीएल के इस सत्र के लीग मुकाबले में वानखेड़े स्टेडियम में भिड़ेंगी।  डेक्कन चार्जर्स और किंग्स इलेवन पंजाब के खिलाफ मिली लगातार दो पराजयों ने बेशक मुम्बई इंडियन्स के विजय अभियान को रोक दिया, लेकिन अब यह टीम जीत की पटरी पर लौटने और प्लेऑफ में जगह बनाने के इरादे से वार्न की टीम से भिड़ेगी। मुम्बई की टीम तालिका में तीसरे क्रम पर है। उसके खाते में 16 अंक हैं। ये अंक उसने 10वें मुकाबले के बाद ही जुटा लिए थे, लेकिन 12 मुकाबले बीत जाने के बावजूद उसके अब भी 16 अंक ही हैं।  लगातार दो मैचों में उसकी हार ने प्लेऑफ में पहुंचने के उसके सपने पर बेशक ब्रेक लगा दिया, लेकिन इस मुकाम को हासिल करने के लिए उसके पास अभी भी दो मैच हैं। आईपीएल में अपना आखिरी मैच खेलने जा रही राजस्थान रॉयल्स के कप्तान शेन वार्न से भिड़ने के बाद सचिन तेंदुलकर की टीम 22 मई को अपने आखिरी लीग मुकाबले में गौतम गम्भीर की कोलकाता नाइट राइडर्स टीम के साथ दो-दो हाथ करेगी।  वैसे राजस्थान रॉयल्स के खिलाफ जीत उसे प्लेऑफ में पहुंचा देगी, लेकिन सचिन की टीम का लक्ष्य नाइट राइडर्स को हराकर तालिका में अपनी स्थिति को मजबूत करना होगा। किंग्स इलेवन और डेक्कन चार्जर्स के खिलाफ सचिन की टीम की जिस तरह हार हुई थी, उसे देखते हुए यह दावे के साथ कहना ठीक नहीं होगा कि वार्न की टीम के खिलाफ उसकी जीत तय ही है। वार्न अपना आखिरी आईपीएल मैच खेलेंगे और उनके साथी उन्हें जीत का तोहफा देने के लिए पूरा दमखम लगा देंगे।  वार्न की टीम ने अब तक खेले गए 13 मैचों से 11 अंक जुटाए हैं और पिछले चार मुकाबलों से उसे लगातार हार झेलनी पड़ रही है। वार्न की टीम के पास पाने को कुछ नहीं है, लेकिन 2008 के विजेता के तौर पर अपनी प्रतिष्ठा बचाने के लिए वह सचिन की टीम को हर हाल में हराना चाहेगी। और फिर वार्न यह मैच इसलिए भी जीतना चाहेंगे, क्योंकि प्रतिस्पर्धी क्रिकेट में उनकी सचिन के साथ मैदान पर आखिरी बार भिड़ंत होगी।  वैसे भी वार्न को इस समय अपनी प्रतिष्ठा ज्यादा प्यारी लग रही होगी, क्योंकि अपनी विदाई की घोषणा के बाद लोगों से सहयोग और समर्थन की गुहार लगाने वाला यह खिलाड़ी पिच विवाद को लेकर राजस्थान क्रिकेट संघ से अपनी लड़ाई हार कर काफी कुछ गंवा चुका है।  सचिन की टीम के लिए यह मैच बहुत अहम है, क्योंकि इसके जरिए उसे अगले दौर में जाने का टिकट मिलेगा। राजस्थान और नाइट राइडर्स से हार की सूरत में उसका सपना अधूरा रह सकता है, क्योंकि किंग्स इलेवन ने 14 अंकों के साथ अभी से उसके लिए मुसीबत खड़ी करनी शुरू कर दी है। किंग्स इलेवन के खाते में एक मैच है और उसका नेट रन रेट भी सचिन की टीम से बेहतर है।